
הכנסת העשרים
מושב שני
<פרוטוקול מס' 115 >
מישיבת ועדת הכספים
יום חמישי, ט' בחשון התשע"ו (22 באוקטובר 2015), שעה 13:20
<סדר היום:>
<פרק ו' (ביטוח לאומי) סעיפים אלה: 26 (1), (5) ו- (6), 26(13) ו-(14), 27(ב) ו-(ג), (2) עד (4), 26(20), 27(א), 28, 26(7), 29 ו-30, 26(15), 27(ו), 33 ו-34 מהצעת חוק ההתייעלות הכלכלית (תיקוני חקיקה להשגת יעדי התקציב לשנות התקציב 2015 ו-2016), התשע"ה-2015 (מ/951) – סעיפים 26(2) עד (4), 26(20), 27(א), 28 (גמישות בניהול התקציבי של ענפי הביטוח הלאומי ושיפוי על הוצאות אשפוז בגין לידה)>
נכחו:

<חברי הוועדה:> 
משה גפני – היו"ר
מיקי לוי

<מוזמנים:> 
	רבקה לויפר
	–
	רכזת ביטוח לאומי ורווחה, אגף התקציבים, משרד האוצר

	יעל אגמון
	–
	רפרנטית ביטוח לאומי, אגף התקציבים, משרד האוצר

	עו"ד ינון גוטגליק
	–
	הלשכה המשפטית, משרד האוצר

	בועז אריכא
	–
	רפרנט בכיר תמחור שירותים רפואיים, משרד הבריאות

	מרים שמלצר
	–
	מנהלת אגף מחקר, המוסד לביטוח לאומי

	אביבה גייבל
	–
	מנהלת אגף מחקרי גבייה, המוסד לביטוח לאומי

	נטליה גיטלסון
	–
	חוקרת מומחית בכירה, נפגעי עבודה, המוסד לביטוח לאומי

	שנטל שרה וסרשטיין
	–
	מנהלת תחום  מחקר – אימהות, המוסד לביטוח לאומי

	עו"ד מיכל גורי
	–
	סגנית בכירה ליועץ המשפטי, המוסד לביטוח לאומי

	עו"ד רועי קרת
	–
	הלשכה המשפטית, המוסד לביטוח לאומי

	ע"ד אבי יהודה שושנה
	–
	המוסד לביטוח לאומי

	חזקיה ישראל
	–
	מנהל מחלקה, התאחדות התעשיינים בישראל

	שאול בשור
	–
	משקיף, המשמר החברתי


<ייעוץ משפטי: >
נעה בן שבת
<מנהל הוועדה:>
טמיר כהן
<רישום פרלמנטרי:>
אירית שלהבת
<פרק ו' (ביטוח לאומי) סעיפים אלה: 26 (1), (5) ו- (6), 26(13) ו-(14), 27(ב) ו-(ג), (2) עד (4), 26(20), 27(א), 28, 26(7), 29 ו-30, 26(15), 27(ו), 33 ו-34 מהצעת חוק ההתייעלות הכלכלית (תיקוני חקיקה להשגת יעדי התקציב לשנות התקציב 2015 ו-2016), התשע"ה-2015 (מ/951) – 

סעיפים 26(2) עד (4), 26(20), 27(א), 28 (גמישות בניהול התקציבי של ענפי הביטוח הלאומי ושיפוי על הוצאות אשפוז בגין לידה)>
<היו"ר משה גפני:>
פרק ו' (ביטוח לאומי), סעיפים 26(2) עד (4), 26(20), 27(א), 28 (גמישות בניהול התקציבי של ענפי הביטוח הלאומי ושיפוי על הוצאות אשפוז בגין לידה). קיימנו את הדיון והגענו לנוסח מוסכם. צריך לקרוא אותו?

<נעה בן שבת:>
אנחנו יכולים להגיד פה איפה התיקונים. הם מסומנים כבר בנוסח. 

בסעיף 28, הוספנו "בהסכמת ועדת הכספים של המועצה". 

בסעיף קטן 32(א), התווספה סיפה לפיה: "השר, באישור ועדת הכספים של הכנסת ובהסכמת שר האוצר, רשאי לשנות את השיעור הקבוע בסעיף קטן זה.";" במקום 49% לקבוע אחוז אחר. 

<היו"ר משה גפני:>
ההערות שהערנו נמצאות בנוסח?

<נעה בן שבת:>
כן. אחת ההערות היתה לאשר לוועדת הכספים של מועצת הביטוח הלאומי, שהסכמתה תידרש בשביל להעביר מענף לענף את הגירעונות בתשלום זכויות. גם ההערה בסעיף 32 נגעה לאפשרות לשנות את האחוזים בהתאם לנדרש. 

בסעיף קטן 32(ג), בהתחלה זה תיקון טכני, ובסיפה במקום "הסכום האמור יחולק" יבוא "הסכומים האמורים בסעיף קטן זה ובסעיף קטן (א) יחולקו". זאת אומרת, שתי ההקצבות, גם בסעיף קטן (א) וגם בסעיף קטן (ג), יחולקו לפי השיעורים שקבועים בלוח י' לכל אחד מן הענפים. 
<היו"ר משה גפני:>
כדי שהשר יוכל לשנות את זה יידרש "באישור ועדת הכספים". 

<נעה בן שבת:>
כן. אלא אם כן אדוני רוצה לתת את האפשרות הזאת לוועדת העבודה, הרווחה והבריאות, למרות שזה נוגע לעניין הניהול התקציבי של המוסד. 

<היו"ר משה גפני:>
הניהול התקציבי – זה ועדת הכספים. ועדת העבודה, הרווחה והבריאות עד עכשיו קיבלה רק את הדברים המיטיבים והשאירו אצלנו את אלה שפוגעים. 
<נעה בן שבת:>
בסעיף 28, יש את סעיף הדיווח. הוא צריך להופיע כאן כסעיף קטן (ג). לצערי הוא לא מסומן כ-(ג). אחריו יבוא (ד).
"(ג)       המוסד לביטוח לאומי ימסור לוועדת הכספים של הכנסת עד ליום כ"ו באייר התשע"ט (31 במאי 2019) דיווח על ההפרש שבין הסכום הצפוי להיות מוקצב למוסד לביטוח לאומי בשנת הכספים 2020 לפי סעיף 32 לחוק הביטוח הלאומי, כנוסחו בסעיף 26(3) לחוק זה, ובין הסכום שהיה מוקצב למוסד לביטוח לאומי בשנת הכספים 2020 אילו היו חלים סעיף 32 ולוח ב' לחוק הביטוח הלאומי, כנוסחם ערב תחילתו של החוק לשינוי סדרי עדיפויות לאומיים (תיקוני חקיקה להשגת יעדי התקציב לשנים 2013 ו-2014), התשע"ג-2013."

ההוראה הקבועה קצת מסורבלת, אבל כוונתה היתה להביא בפני ועדת הכספים השוואה בין הסכום שיחושב בשנת 2020 לפי המודל החדש לבין הסכום שהיה מחושב לו היה נשאר המודל המתאים לפי הסכומים והשיעורים המתאימים לפני התיקון שנעשה בשנת 2013, שזה מבטא את השיעורים שחושבו לפי קצבאות הילדים שהיו אז, כדי לברר שאנחנו באמת עומדים, שהסכום של 49% שנקבע כסכום שיחול מכאן ואילך, למעט בהוראת המעבר, באמת משקף את אותן הכנסות שדרושות למוסד לביטוח לאומי. זה מה שנועד לבטא הדיווח. 
בסעיף קטן (ד) החדש, יש פה תיקון נוסח לגבי הסכום. יש פה שיעורים אחוזיים שיחולו בשנת 2015, זאת אומרת, בחודש שבין תחילתו של החוק הזה ובין 31 בדצמבר 2015 זה יהיה השיעור שצריך יהיה להעביר לפי לוח ב'. השאלה אם האחוזים האלה – 296.45% – באמת משקפים, מה משקף האחוז הזה. אולי תוכלו להסביר.  

<יעל אגמון:>
האחוז הזה נקבע ביחד עם מחלקת המחקר של הביטוח הלאומי. הוא משקף את הסכום שישולם בקצבאות ילדים רטרואקטיבי על שנת 2015. 

<רבקה לויפר:>
את השיפוי של משרד האוצר.
<יעל אגמון:>
שיפוי של משרד האוצר על קצבאות שישולמו רטרואקטיבית בדצמבר 2015.

<היו"ר משה גפני:>
יש הערות?
<נעה בן שבת:>
אם אפשר עוד שאלה. בדיווח ביקשנו לראות את הסכום שהיה ב-2013 כאשר הוא מעודכן לנתוני 2020. האם זה אמור להיות שקול, אותם 210 אחוזים שהיו ב-2013 ל-296 אחוזים בשנת 2015?

<יעל אגמון:>
כן, הנתונים שקולים. כך זה חוּשב. ב-2020 נצטרך לראות כאשר נתקרב למועד, אבל החישוב היה כדי לתת בדיוק את אותו הסכום. 

<היו"ר משה גפני:>
יש הערות נוספות? אין.
נעביר את הנוסח הזה, אם אכן תהיה הצבעה על חוק התקציב וחוק ההסדרים, למועד ההצבעה. לא בטוח שתהיה הצבעה, אבל אם תהיה הצבעה נעביר את זה אז. 
תודה רבה. נצא להפסקה של 10 דקות ואחרי כן נדון בסעיף האחרון. 

<הישיבה ננעלה בשעה 13:30.>

